Темыркъан «Торпедо»-м хагъэхьэ
«Спартак-Налшыкым» и гъуащхьэхъумэ щIалэщIэ Сындыку Темыркъан Мэзкуу и «Торпедо» командэ цIэрыIуэм хыхьащ. ЗэращIылIа зэгурыIуэныгъэм ипкъ иткIэ, ар абы хэтынущ дызыхуэкIуэ илъэсищым.
Коронавирус уз зэрыцIалэм зыщахъумэн папщIэ ягъэува къыпэубыдыныгъэхэр зэрыIуахыжу, мэкъуауэгъуэм и кIэуххэм, Сындыку Темыркъан Мэзкуу ирагъэблэгъат, и зэфIэкIыр здынэсыр «Торпедо»-м и унафIэщIхэм я нэкIэ зрагъэлъэгъун папщIэ. Илъэс епщыкIубгъуанэм ит адыгэ щIалэщIэр ягу ирихьащ командэм и тренер нэхъыщхьэ Игнашевич Сергеи (ар езыри гъуащхьэхъумэу щытащ икIи Iуэхум фIыуэ хещIыкI) гупым и адрей гъэсакIуэхэми. Арати, 2023 гъэм и мэкъуауэгъуэ мазэ пщIондэ яхэтыну зэгурыIуэныгъэ къращIылIащ.
Сындыку Темыркъан Налшык къыщалъхуащ 2001 гъэм фокIадэм и 17-м. Топ джэгун зыщигъэсари аращ. ИужькIэ Мэзкуу и «Локомотив»-м и щIалэгъуалэ командэм хэтауэ Налшык къигъэзэжащ. Урысей Федерацэм футболымкIэ и етIуанэ дивизионым и «Ипщэ» гупым 2019-2020 гъэхэм щрагъэкIуэкIа зэхьэзэхуэм зэIущIэ 16-м щыхэтащ икIи фIы дыдэу зыкъыщигъэлъэгъуащ. Аращ «Торпедо»-м гу къыщылъитари.
— Сэ хуабжьу сыщогуфIыкI командэ цIэрыIуэм сызэрыхыхьам, — щыжиIащ Темыркъан «Торпедо»-м и пресс-IуэхущIапIэм ирита япэ интервьюм. — СощIэ «Торпедо»-р СССР-м и чемпион щэнейрэ зэрыхъуар, къэралым и кубокыр блэнейрэ къызэрихьар. Апхуэдэ клубым ухэтыну пщIэшхуэщ. СлъэкI къэзгъэнэнукъым тренерхэр, къыздэджэгухэр, къыддэщIхэр къызэрысщыгугъыр згъэпэжын папщIэ.
Япэ дивизионым щыпашэхэм ящыщ Мэзкуу и «Торпедо»-м къалэну зыхуигъэувыжащ икIэщIыпIэкIэ премьер-лигэм игъэзэжыну. Сындыку Темыркъан дэщIыгъуу ар зыгъэзэщIэнухэм ящыщщ нэгъуэщI ди лъахэгъу Гордюшенкэ Астемыри. Тхьэм къаригъэхъулIэ!
Жыласэ Заурбэч.
Сурэтым:Сындыку Темыркъан
«Торпедо»-м и офисым япэ интервьюр щет.
